આપણે ધારી લીધું છે કે ભારત એટલે આપણે! પણ સાહેબાન, ભારત એટલે ઉચ્ચ મધ્યમવર્ગના ઓછુંવત્તું ભણેલાં લોકો, આ છાપાનાં વાચકો, ફેસબુક ઉપર મહાલતા જુવાનો કે મોબાઇલ ઉપર મિસકોલતા વડીલો જ નહીં પણ બાકીના શી ખબર લાખો કરોડો બસ્તીવાસીઓ, દલિતો, ભિખારીઓ, વિધવાઓ અને બેપનાહ બાળકો સહિત બે તૃતીયાંશ ભાગ્યપંગુ ભારતવાસીઓ પણ ભારત છે. તે વિરાટ જનગણ પણ ભારતમાં જ વસે છે, શ્વસે છે, એ વાત આપણે ભૂલી જઈએ છીએ. આપણાં સાહિત્યમાં પણ એ જ મધ્યમવર્ગના રોદણાં ને પ્રેમનાં ટાહ્યલાં, આપણી સીરિયલોમાં પણ એ જ ઘસાયેલાં સામાજિક વૃત્તાંતો, આપણાં નાટકોમાં એ જ મધ્યમવર્ગનાં ફારસ અને આપણી ફિલ્મોમાં બિલકુલ મોંમાથા વિનાના હાસ્યાસ્પદ બહાદુરો અને બેહૂદાં કોરસ ગાણાં છે.